Райнер Мария Рилке
XI.Виж небето. Образът гравиран…

Превод от немски: Петър Велчев, 1979

chitanka.info

Виж небето. Образът гравиран

не е ли съзвездие Ездач?

Конник. Кон, пришпорван и възпиран —

те препускат в падащия здрач.

Кротост и камшик — нима това е

същността на всяко битие?

Но стремежът ще ги съчетае.

Път. Завой. И пак се сливат те.

Сливат ли се? Или в своя път

просто те вървят един до друг?

Паша и трапеза ги делят.

Лъже звездната, искряща книга.

Ала вяра в този образ тук

ни напълва. И това ни стига.

1922

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.